Sakeredders: Net twee opsies vir SAL | Maroela Media
Die Suid-Afrikaanse Lugdiens (SAL) se sakeredders het gesê die enigste uitweg is om die lugdiens te sluit óf dit te likwideer.
Die sakereddingspraktisyns het gesê nadat die regering hulle op 10 April in kennis gestel het dat hy nie meer geld vir die beleërde lugdiens sal gee nie, is een van dié opsies "die mees verantwoordelike manier vir 'n gekontroleerde beëindiging van die lugdiens se bedrywighede en om die risiko's van alle betrokke partye te bestuur".
Die lugdiens sal ná 30 April nie meer sy werknemers kan betaal nie. "Gegewe die feit dat daar nie meer finansiering is nie, het die praktisyns dit oorweeg of hulle 'n sakereddingsplan kan opstel wat 'n beter opbrengs vir die krediteure van die SAL sal verseker as wat die geval met onmiddellike likwidasie sou wees."
Die proses wat die sakeredders voorstel vir die sluit van die lugdiens behels skeidingspakkette vir werknemers, die verkoop van sekere bates en die verspreiding van die opbrengs aan die betrokke partye.
"Indien 'n ooreenkoms met die werknemers bereik kan word, kan 'n sakereddingsplan saamgestel en uitgereik word."
Volgens die sakeredders sal die lugdiens onmiddellik in likwidasie geplaas moet word indien daar nie 'n ooreenkoms met werknemers en vakbonde bereik kan word nie.
'n Kollektiewe ooreenkoms is op 17 April aan alle vakbonde en nievakbondverteenwoordigers voorgelê en die sakeredders het tot 24 April tyd om 'n ooreenkoms te bereik.
Die sakeredders het gesê die lugdiens is al vyf maande in sakeredding en dat die R5,5 miljard finansiering wat in dié tydperk ontvang is, reeds teen Maart opgebruik is.
Daar is op 9 Maart 'n artikel 189-kennisgewing uitgereik waarin alle vakbonde en werknemers in kennis gestel is van die lugdiens se voorneme om met afleggings te begin.
"Hierdie kennisgewing is aangevul met 'n verdere kennisgewing op 19 Maart ná die president se toespraak op 15 Maart en die instelling van 'n reisverbod wat op 18 Maart 2020 begin het."
Sedert die begin van die reisverbod weens die Covid-19-pandemie kon die SAL nie sy normale bedrywighede uitvoer nie. Die lugdiens het slegs gevlieg op versoek van buitelandse regerings wat via hul ambassades vlugte gehuur het om met die terugkeer van hul burgers te help, asook om Suid-Afrikaners in die buiteland terug te bring. Volgens die sakeredders sal die vlugte in April tot 'n einde kom.
Sluit is die meer ekonomiese opsie.
Baie gemaklik om die Covid-19 te blameer vir wanbestuur van al daai adisionele fondse. SAL was eens SA se trots, ek onthou steeds die ou logos op die vliegtuie en die hoë standaarde wat gestel was vir aanstelling van "cabin crew" personeel (gewig, lengte en voorkoms het n groot rol gespeel in die keurings proses). Daai standaarde en trots het by die deur uitgewaai toe die logo op die vliegtuie verander het.
Die sakeredders het gefaal.Politiek het 'n groot rol gespeel.Politici en vakbonde het ingemeng en die sakeredders het almal probeer gelukkig hou.JZ en sy Dudu het hierdie trotse organisasie tot in die grond geplunder.Jammer vir die werknemers,maar julle moes lankal begin staak het toe julle die rooi ligte sien flikker het.As daar nie geld is nie,is daar nie geld nie.Punt.Likwideer en kry klaar.
Die sondige mensdom
Hartseer verby. Ek onthou nog so goed die springbok logo wat my hart oorsee warm laat klop het. Dankie ANC vir jul bestuur by uitnemendheid. Dankie ANC alliansie vakbonde vir jul insette.